Document ID: /roh_data/filtered/fineweb-2-filterrobots_roh.jsonl.gz/56067

Scuntradas per pitschen e grond
Organisà il suentermezdi da zambregiar han Christin Riedi e Flurin Caduff da l'Uniun Cultura Rumantscha Lucerna. L'uniun che vegn sustegnida da la Lia Rumantscha, ha gì il settember in'occurrenza da kick-off per preschentar lur ideas e dapi lura organiseschan els maisas radundas per ils creschids u era suentermezdis da termagliar e zambregiar per ils uffants.
Uffants pon discurrer rumantsch
Ils set uffants, tuts tranter trais ed otg onns, sesan en in rudè e zambregian cranzs d'advent. Uschia pon els passentar intginas uras communablas.
Els che discurran almain cun ina part dals geniturs rumantsch, discurran bain la lingua, mintgatant èsi da pensar in zic pli ditg co ins di per exempel «cola» u «forsch» per rumantsch e mintgatant sa schluita tuttina anc in pled tudestg en. L'impurtant saja dentant ch'els discurrian la lingua era cun auters uffants, di Flurin Caduff.
Christin Riedi, ch'è medemamain part da l'uniun ha mess a disposiziun ses atelier ed ils utensils per pudair zambregiar in cranz d'advent. Uschia decoreschan ils uffants ina pitschna platta da crap cun dascha, chandailas e chavels d’anghels.
Las proximas scuntradas han lura lieu l'entschatta da l'onn. Ils 5 da schaner ina maisa radunda per ils creschids ed ils 25 da schaner in suentermezdi da termagliar per ils uffants.